A BIZOTTSÁG 566/2007/EK RENDELETE
(2007. május 24.)
Chilének a tarifális preferenciák általános rendszerének alkalmazásáról szóló 980/2005/EK tanácsi rendelet I. mellékletében szereplő, a kedvezményezett országokat felsoroló listáról történő törléséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tarifális preferenciák általános rendszerének alkalmazásáról szóló, 2005. június 27-i 980/2005/EK tanácsi rendeletre (1) és különösen annak 26. cikkére,
mivel:
(1)
A Chilei Köztársaság szerepel a 980/2005/EK rendelet I. mellékletében megállapított, a tarifális preferenciák általános közösségi rendszerének kedvezményezett országait felsoroló listán.
(2)
A tarifális preferenciák általános közösségi rendszere keretében Chilének nyújtott valamennyi tarifális preferenciának az egyrészről az Európai Közösség és tagállamai, másrészről a Chilei Köztársaság közötti társulás létrehozásáról szóló megállapodásba történő beépítése a megállapodás I. mellékletének módosításáról szóló, az EU-Chile társulási tanács 2006. október 16-i 2/2006 határozata (2) által történő konszolidációjával történt meg.
(3)
A 980/2005/EK rendelet 3. cikkének (2) bekezdése előírja, hogy azt az országot, amely a Közösséggel kötött olyan preferenciális kereskedelmi megállapodás előnyeiből részesül, amely legalább azon kedvezményeket magában foglalja, amelyeket a jelenlegi rendszer biztosít az adott ország számára, le kell venni az említett rendelet I. mellékletében szereplő, a kedvezményezett országokat felsoroló listáról.
(4)
A 980/2005/EK rendelet I. mellékletét ezért ennek megfelelően módosítani kell.
(5)
Az e rendeletben előírt intézkedések összhangban vannak az Általános Preferenciális Rendszer Bizottságának véleményével,
ELFOGADTA EZT A RENDELETET:
1. cikk
A Chilei Köztársaságot törölni kell a 980/2005/EK rendelet I. mellékletében szereplő, a tarifális preferenciák általános közösségi rendszerének kedvezményezett országait felsoroló listáról.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. május 24-én.